Papersnake/gushiwen huggingface dataset:
游普向十首
陈造（宋代）

远近僧垣共白云，萧然不著世间尘。
朝参夜讲庸何计，野饭山栖已可人。
秋风行
舒頔（元代）

凉风起空阔，即渐吹寒声。路远衣裳单，良人久从征。

妾身廑机杼，唯恐衣未成。短裁便鞍马，密缝忧远行。

夫君昔辞家，王事迫期程。守边十馀载，杀气犹峥嵘。

君以身徇国，妾亦死誓盟。志同心不改，庶保身后名。
邹平分司杂咏二首 其二
薛瑄（明代）

树绕行廊散碧阴，莺啼小圃送清音。葵花无数开如锦，解是倾阳共此心。
水调歌头 其一 为时传之寿
张孝祥（宋代）

云海漾空阔，风露凛高寒。仙翁鹤驾，羽节缥缈下天端。

指点虚鹤征路，时见双凫飞舞，挥斥隘尘寰。吹笛向何处，海上有三山。

彩衣新，鱼服丽，更朱颜。蟠桃未熟，千岁容与且人间。

早晚金泥封诏，归侍玉皇香案，踵武列仙班。玉骨自难老，未用九霞丹。
大人奉使代藩期逝未返以诗纪怀 其五
魏学洢（明代）

岁晚天风急，啾啾细鸟繁。夕阳下归路，危叶集颓垣。

感物思千缕，抒怀诗数言。征车应不远，阁笔倚柴门。
送南京签判寇中舍
梅尧臣（宋代）

东风莫迎船，船下黄流急。
送车犹未动，顾棹已不及。
离宫佳气盘，宾幙平时入。
因君报亲旧，将去江南邑。
再酬叔向见谢
华镇（宋代）

词锋笔力势凭凌，高共飞云天上行。清夜几通康乐梦，嘉时还嗣孟郊鸣。

人间雅道时无丧，海内才流世有生。欲识篇章精密处，搜奇抉隐语无赢。
西江月（赠友人家侍儿名莺莺者）
李纲（宋代）

意态何如涎涎，轻盈只恐飞飞。华堂偏傍主人栖。好与安巢稳华。

揽断楼中风月，且看掌上腰支。谪仙词赋少陵诗。万语千言总记。
念奴娇 寿洪云岩
牟巘（宋代）

山之天目，蔚苕峣、第一最佳泉石。见说老龙高卧处，正拥深深寒碧。

独閟云扉，人思霖雨，未许无心出。苍崖赤子，而今谁为苏息。

昨夜凉透西风，玉绳晚澹，喜见归鸿入。十二虚皇凝伫久，飞下陆离宸画。

绣卣使名，洪枢衔位，催缀新班立。旗常婀娜，要陪沙路清跸。
谢陆少监分惠渭南剑南家集
释居简（宋代）

故家骚雅传，翼翼见芳继。况如孙仲谋，不败乃翁事。

圭残入裒孙，璧断归次第。自成一家学，忍使只字弃。

若翁喻蜀时，名胜各超诣。初从汉西京，绵绵振末裔。

相如子云后，经术奋多士。岿然今陇蜀，渊乎古洙泗。

冯刘振风霆，刘李渺涯涘。况复有小李，隽永出大胾。

翁来试掉鞅，平地快奔驷。逸驾相后先，六月乃一税。

渭南问风俗，剑南看形势。岷峨连蓬婆，风赋达骈俪。

雕镌到微茫，抉剔逮菑翳。连络数十城，八万四千偈。

彬彬奂文采，烂烂存表制。分甘成暗投，效颦更拙计。

琼琚报木李，美齐诏当世。乃今得琼琚，何以答佳惠。
借韵荅宗高王架阁
陶宗仪（明代）

萧然一室数家村，籍甚三槐几叶孙。诗句惊人师杜甫，妍词落简客梁园。

承恩出牧年方妙，谢事归休道益尊。不觉数年成阔别，老怀耿耿与谁论。
和浙东童仓使建昌家圃梅花玉雪亭诗三首
宋伯仁（宋代）

黄昏约略酒醒时，塞管何烦特地吹。
是则调羹消息早，不妨留伴月钩垂。
木兰花慢 适得醉经乐章，读未竟而彦博尚书
刘敏中（元代）

呈醉经，一谢彦博待ㄅ撑暮境，道比旧、不争多。奈白日难留，丹心易感，绿发全皤。行乐外，浑一梦，忆黄公垆下几回过。振策千峰绝顶，濯缨万里长河。红尘世事费磋磨。人海驾洪波。怅学古无成，于今何补，谩尔磋跎。闲揽镜，还独笑，甚苍颜一皱不曾酡。忽报鸣鞭送酒，开轩自洗空螺。
溪上作
陆游（宋代）

落日溪边杖白头，破裘不补冷飕飕。
戆愚酷信纸上语，老病犹先天下忧。
末俗凌迟稀独立，斯文崩坏欲横流。
绍兴人物嗟谁在，空记当年接俊游。
句
刘望之（宋代）

山盘四十八面险，云暗三百六旬秋。
送陈兰陔作令衡阳时方有弄璋之喜 其二
王彦泓（明代）

携将兰玉向南天，南岳夫人与驻年。贺版乍逢汤饼会，沉金兼犒洗儿钱。

承家治谱须留读，训士精心与细传。宦兴正浓婚嫁始，愁君阿日谢尘缘。
赠李秀才
释德洪（宋代）

门掩青山相并居，爱君家法不萧疏。锦囊举子能佳句，瑞鸟隐公多谏书。

学士八塼声价在，谪仙千首笑谈馀。清朝第一他年事，且看归来著翠裾。
逍遥咏
宋太宗（宋代）

还知受气禀天然，百法方为事理全。
假合都来归至道，修持远理更通玄。
二仪交感成祥瑞，八卦刚柔被俗牵。
何谓此中生恍惚，直须欵曲细精研。
湘山留别
折彦质（宋代）

寓久浑忘客，临行似别家。
途穷身更怯，秋老鬓先华。
生计黄茅合，归期碧海赊。
湘山今夜雨，留我意无涯。
龙渊桥亭新成
郭印（宋代）

溪浅桥横趣自幽，坐来风色晚飕飕。
寒泉有韵石间出，远水多情竹外流。
地僻蛟龙时隐见，天晴鸂鶒乱沈浮。
见闻总是吾家物，好景何须著意求。
寄题义门胡氏华林书院
王禹称（宋代）

水阁山斋架碧虚，亭亭华表映门闾。力田岁取千箱稻，好事家藏万卷书。

旋对杯盘烧野笋，别开池沼养溪鱼。吾生未有林泉计，空愧妨贤卧直庐。
二十八日过器远是日生朝且有淮总之辟
韩淲（宋代）

驱车吴山道，西指咸阳桥。南风吹酒醒，何以永今朝。

主人千岁期，双鬓绿不凋。良集纪初度，鹏翼当扶摇。

京城峙三都，郁乎何岧峣。勉赋从军诗，铁马鸣萧萧。
夜泊青县
计东（明代）

明灭渔灯出乱流，依稀戍鼓傍行舟。客程尚隔三千里，归梦先逾十二楼。

阮籍东园飞藿满，罗含西舍暮云愁。不知射策成何事，长使高堂寄远愁。
寄黄端冕时从张丞相幕中
陈长方（宋代）

三年不相面，思君夕十起。
君趋大江东，此情随逝水。
仲尼方过宋，亦主司城子。
欲行平生言，讵知不由此。
男儿一语契，发轫见千里。
崎岖马迹间，输诚劳舌齿。
浩歌归去来，长剑无须倚。
十三夜使风
赵蕃（宋代）

雪浪涌如山，乘风朱溯滩。
穷途虽粗慰，悸魄敢怀安。
灯闪渔家迥，雁哀江渚寒。
怪来诗语瘦，良欠酒杯宽。
晚庭噪雀
宋庠（宋代）

空庭残雨伴风休，芳树阴阴晚雀留。
无限好枝堪敛翼，不知何事更啁啾。
郊庙歌辞。仪坤庙乐章。永和
祝钦明（唐代）

閟宫实实，清庙微微。降格无象，馨香有依。

式昭纂庆，方融嗣徽。明禋是享，神保聿归。
齐天乐·翠箫声断青鸾翼
曹邍（宋代）

翠箫声断青鸾翼，心期破钗谁表。夜烛银屏，春风粉袖，犹记琵表斜抱。瑶池路杳。恨巫女回云，月娥沉照。谩说蓬莱，玉环花貌梦难到。严花亭院乍冷，更蛩吟风碎，鸿飞烟渺。绿玉弹棋，红牙按拍，乐事欢情终少。刘郎未老。要鬓翼堆玄，腕酥凝皓。莫忘香荐，绿罗裙带草。
句
杨粹（宋代）

击瓯楼在碧江隈，楼下江声寂寞回。
北亭卧
白居易（唐代）

树绿晚阴合，池凉朝气清。莲开有佳色，鹤唳无凡声。

唯此闲寂境，惬我幽独情。病假十五日，十日卧兹亭。

明朝吏呼起，还复视黎甿.
满江红（至日和黄伯威）
王炎（宋代）

宦海浮沈，名与字、不能彰彻。青云上、诸公衮衮，难登狭劣。结绶弹冠成底事，解颐折角皆虚说。待黄粱、梦觉始归来，非明哲。

易消释。空中雪。多亏缺，天边月。算人生必有，衰羸时节。恁是一阳来复后，梅花柳眼先春发。料明年、又老似今年，当休歇。
公实再赋枇杷 其二
洪炎（宋代）

醽醁尊中酒，枇杷云外林。甘餐千颗尽，软语一杯深。

老境宜扶杖，交情得断金。遗民伐荻去，真处即吾心。
瀛国公入西域为僧号木波讲师
汪元量（宋代）

木老西天去，袈裟说梵文。
生前从此别，去后不相闻。
忍听北方雁，愁看西域云。
永怀心未已，梁月白纷纷。
失调名
佚名（宋代）

落花狼藉无行处。
对月吟效白体
周密（宋代）

前宵有酒无月明，昨宵有月樽无酒。世间二美尚难并，万事纷纷复何有。

有酒无月醉不成，有月无酒月笑人。今宵月好酒亦好，举酒属月酬青春。

青春难留月易缺，月下高歌天地阔。开樽对月月入樽，只愁醉杀樽中月。
尘外亭
苏轼（宋代）

楚山澹无尘，赣水清可厉。
散策尘外游，麾手谢此世。
山高惜人力，十步辄一憩。
却立浮云端，俯视万井丽。
幽人宴坐处，龙虎为斩薙。
马驹独何疑，岂堕山鬼计。
夜垣非助我，谬敬欲其逝。
戏留一转语，千载起攘袂。
游子
贾岛（唐代）

游子喜乡远，非吾忆归庐。谁知奔他山，自欲早旋车。

朝赏暮已足，图归愿无馀。当期附鹏翼，未偶方踌躇。
寄题武当郡守吏隐亭
释希昼（宋代）

郡亭传吏隐，间自使君心。
卷幕知来客，悬灯见宿禽。
茶烟逢石断，棋响入花深。
会逐南帆便，乘秋寄此吟。
总持院
郭印（宋代）

晓霁同登古息台，雨师先为洒尘埃。纹楸战罢仙踪杳，清磬音尘佛寺开。

门外老松迎客入，竹边高阁放山来。逡巡揽尽风光去，寄语三官不用猜。
奉和圣制御春明楼临右相园亭赋乐贤诗应制
王维（唐代）

复道通长乐，青门临上路。遥闻凤吹喧，闇识龙舆度。

褰旒明四目，伏槛纡三顾。小苑接侯家，飞甍映宫树。

商山原上碧，浐水林端素。银汉下天章，琼筵承湛露。

将非富人宠，信以平戎故。从来简帝心，讵得回天步。
题柏子庭画石菖蒲
虞堪（明代）

蹲此于菟，直捋尔须。大啸一声，风清月孤。
出都门
罗邺（唐代）

青门春色一花开，长到花时把酒杯。

自觉无家似潮水，不知归处去还来。
恭陪驾幸西山
黎瞻（明代）

陵寝身承事，君王孝有馀。辇扶天路迥，旗拂晓星疏。

玉籍仙云入，龙宫紫气储。侍臣私珥笔，琬琰续虞书。
令狐相公拜尚书后有喜从镇归朝之作刘郎中先和因以继之
白居易（唐代）

车骑新从梁苑回，履声珮响入中台。凤池望在终重去，

龙节功中且纳来。金勒最宜乘雪出，玉觞何必待花开。

尚书首唱郎中和，不计官资只计才。
蔡州叔父金部挽歌辞五首 其四
晁补之（宋代）

闻道一廛亲卜筑，亦求百亩伴锄犁。那知湖海归来日，只及乡闾会葬时。
龙井 其二
冯昌历（明代）

绿树浓阴气若秋，小亭閒坐对溪流。蝉声不管无人听，只向枝头叫不休。
苔梅
李龙高（宋代）

一夜蟠龙裂翠鳞，土花深护玉精神。
苍寒满树黄昏月，碧老孤根太古春。
姑射香薰荷制好，逋仙青入草衣新。
料应不为天风冷，自恐冰肌受点尘。
铁骨槎牙花四五，虬皮封裹晕烂斑。
极知不似君芳洁，也要相依度岁寒。
寄朱约之
李复（宋代）

子墨文章不自珍，连编大轴弃如尘。
久收幽履安岩谷，但见高如出缙绅。
欲寄远书寻素舸，今逢佳士得朱轮。
放谈可讲平生学，新传行观尽获麟。
酹江月（寿太守母八十·正月初一）
黄革（宋代）

堂堂卿月，奉君恩来作，潜藩贤守。喜遇慈闱年八十，特向新下守寿。千里春风，满堂和气，是处歌声奏。荷衣紫绶，捧觞齐上春酒。

人道彭祖高年，寿高八百，管从来稀有。似此遐龄，屈指算、犹有十分之九。惠满梅山，宠新芝检，归展调羹手。疏封国号，天教富贵长久。
次韵仲退元日
徐瑞（宋代）

松根坐稳逢元日，云外诗来寄此翁。
入眼辛盘春意绿，多情蜜炬晓光红。
儿孙拜舞欢声治，节物暄妍往日同。
欲忆少年角柏酒，舟船到手吸长虹。
再到蒲中游穆氏园
赵鼎（宋代）

怀感花无数，其时春正深。如今重对酒，感旧独伤心。

山鸟那知此，向人犹好音。东城多乐事，畴昔共幽寻。
游龙门分题十五首·八节滩
欧阳修（宋代）

乱石泻溪流，跳波溅如雪。往来川上人，朝暮愁滩阔。
更待浮云散，孤舟弄明月。
静息
舒岳祥（宋代）

茅竹荒墟地，菰蒲野水天。
故园长莽莽，归兴自翩翩。
文字留身后，瓶罂满眼前。
海棠知我意，故作小春妍。
句
陈润（唐代）

两岸杨花风作雪，一池荷叶雨成珠。暮猿啼处三声绝，寒雁归成一叶秋。

一双泪滴黄河水，愿得东流入汉宫。
满江红·秋本无愁
蒋捷（宋代）

秋本无愁，奈客里、秋偏岑寂。身老大、忺敲秦缶，懒移陶甓。万误老因疏处起，一闲且向贫中觅。笑新来、多事是征鸿，声嘹呖。双户掩，孤灯剔。书束架，琴悬壁。笑人间无此，小窗幽阒。浪远微听葭叶响，雨残细数梧梢滴。正依稀、梦到故人家，谁横笛。
夜坐
晃冲之（宋代）

入夜暑气薄，辉辉星满空。
钩帘倚新月，却扇受微凤。
痟渴几时愈，浮楂何处通。
轻生一快意，波浪五湖中。
叠前
柳宗元（唐代）

小学新翻墨沼波，羡君琼树散枝柯。

左家弄玉唯娇女，空觉庭前鸟迹多。
钓歌二首 其一
林大钦（明代）

壮心久零落，捆屦傲江津。丘壑撄怀满，乾坤独眼真。

垂纶消白日，倚杖看风晨。不阻蓬荜兴，时从畎亩民。
江村二首
董嗣杲（宋代）

秋声月色饶江云，携壶相呼有近邻。
今宵拚得借榻睡，此时共作无怀民。
海棠
姜特立（宋代）

绚丽繁霞彩，荧煌瑞锦堆。
夜深疑睡去，日暖怕慵来。
苇航
刘黻（宋代）

世路崎岖即险滩，扁舟随处著渔芊。
主盟鸥鹭交全淡，管领江湖梦迹安。
吟定月侵蓬户静，钓閒潮打石矶寒。
即今航国真难呈，莫作寻常一苇看。
移家四首 其一
朱长春（明代）

翠竹新栽映白沙，碧湖深处是吾家。欲逃城市移家远，颇有山林发兴赊。

野鸟昨过窥几席，邻人相见馈鱼虾。蓬蒿不少扬雄宅，翻喜门无载酒车。
诗
阮瑀（魏晋）

临川多悲风。秋日苦清凉。
客子易为戚。感此用哀伤。
揽衣起踯躅。上观心与房。
三星守故次。明月未收光。
鸡鸣当何时。朝晨尚未央。
还坐长叹息。忧忧安可忘。
风气东南异
刘一止（宋代）

风气东南异，阴晴早晚间。日光时透隙，云影半遮山。

扫径残红尽，开窗绿荫还。寄声桑苧友，幽兴合相关。
早春巴陵道中
罗隐（唐代）

远雪亭亭望未销，岳阳春浅似相饶。短芦冒土初生笋，

高柳偷风已弄条。波泛洞庭猵獭健，谷连荆楚鬼神妖。

中流菱唱泊何处，一只画船兰作桡。
寒食湖上
陈昉（宋代）

花瘦水肥三月天，画桡双动木兰船。
人家尽换新榆火，唯有垂杨带旧烟
东平旅游，奉赠薛太守二十四韵
高适（唐代）

颂美驰千古，钦贤仰大猷。晋公标逸气，汾水注长流。

神与公忠标，天生将相俦。青云本自负，赤县独推尤。

御史风逾劲，郎官草屡修。鹓鸾粉署起，鹰隼柏台秋。

出入交三事，飞鸣揖五侯。军书陈上策，廷议借前筹。

肃肃趋朝列，雍雍引帝求。一麾俄出守，千里再分忧。

不改任棠水，仍传晏子裘。歌谣随举扇，旌旆逐鸣驺。

郡国长河绕，川原大野幽。地连尧泰岳，山向禹青州。

汶上春帆渡，秦亭晚日愁。遗墟当少昊，悬象逼奎娄。

即此逢清鉴，终然喜暗投。叨承解榻礼，更得问缣游。

高兴陪登陟，嘉言忝献酬。观棋知战胜，探象会冥搜。

眺听情何限，冲融惠勿休。只应齐语默，宁肯问沉浮。

然诺长怀季，栖遑辄累丘。平生感知己，方寸岂悠悠。
书情
刘翼（宋代）

萧疏远市嚣，山窟杂耕樵。
穷鬼乘吾拙，钱神挟汝骄。
世途自巘嶮，真性本逍遥。
尚想荣期乐，纶巾傲汉貂。
风琴
李龏（金朝）

呦咽高低韵不同，断魂江月更冥朦。隔窗暗觅声来处，响落晴霄一线风。
颂古四十四首
释法泰（宋代）

溪边嫩柳条条绿，陌上桃花树树红。
勿谓东君无管带，更加暖日与和风。
酹江月 酒边
洪希文（元代）

一年佳景，又新橙快意，重呼＊＊。争奈情人垂信约，误听几番风竹。□□□□，鱼沉雁香，懒听相思曲。少年狂梦，黄梁早已先熟。烈士壮心犹在，唾壶敲碎，此恨何时足。太息旧交风雨散，大半已归鬼＊。对酒凄凉，欲□谁诉，唤起苍虬玉。＊床大叫，为予更剪明烛。
题屏风
袁枢（宋代）

泰山一毫轻，沧海一滴水。
我观天地间，何啻犹一指。
念奴娇·卯君来处
刘克庄（宋代）

卯君来处，与眉州仙子，依稀同日。一自前朝龚蔡後，颇觉壶山日寂。谁料端平，继居遗补，复有斯人出。幅巾林下，姓名玉座长忆。须信谄语尤甘，忠言最苦，橄榄何如蜜。诸老萧疏星欲晓，留取南都铁壁。洛社自佳，镜湖虽好，莫问君王乞。年年岁岁，大家同做真率。
冯氏万金楼
周锷（宋代）

几年江上梦，黄鹤意悠悠。
百尺独临水，万金难买秋。
杵声喧药市，栏影枕渔舟。
应有壶中客，分身几此游。
赠郑曼季诗四首 鸣鹤
陆云（魏晋）

一
鸣鹤在阴。
戢其左翼。
肃雍和鸣。
在川之域。
假乐君子。
祚尔明德。
思乐重虚。
归于其极。
嗟我怀人。
惟馨黍稷。
二
鸣鹤在阴。
其鸣喈喈。
垂翼兰沼。
濯清芳池。
假乐君子。
其茂猗猗。
底之瑰宝。
有粲琼瓌。
乃振褧裳。
袭尔好衣。
嗟我怀人。
启襟以晞。
三
鸣鹤在阴。
其仪蔼蔼。
谓天盖高。
和音于迈。
假乐君子。
笃膺俊乂。
穆风潜烈。
兴云戢荟。
德茂当年。
时愆嘉会。
安德鞶藻。
改尔缟带。
嗟我怀人。
心焉忼忾。
四
鸣鹤在阴。
载好其声。
渐陆仪羽。
遵渚回泾。
假乐君子。
祚之笃生。
德耀有穆。
如瑶如琼。
视流濯发。
灭景遗缨。
安得风云。
雨尔北冥。
嗟我怀人。
惟用伤情。
赠范君
何景明（明代）

桂阳之山石巃嵷，四时云气流杉松。江开秀色蟠三楚，天削芙蓉罗七峰。

翩翩烟雾下凤鷟，往往霹雳随蛟龙。钟奇产异理亦有，黄金丹沙间琼玖。

何况人杰非地灵，硕士名儒映先后。君山燕泉各一时，晚逢范君亦其偶。

范君古貌更好古，问之君山乃其祖。学海遥闻前辈风，辞场独觉良工苦。

君为进士宰江县，颇厌簿书耽笔砚。神龙未应困泥滓，骅骝会自追风霓。

君山十年绝相见，见君如见君山面。燕京四月花满甸，邂逅不得同游宴。

花间送尔双凫翔，庐山高高横玉梁。云停雁过一回首，月明琴静谁举觞。

我自辞家来帝乡，宿宾旧友稀登堂。怅望南邦思桂阳，怠今道故增悲伤。
次韵李圣和寒食郊居二首 其一
刘挚（宋代）

春郊寒食叹淹留，巧映鞦韆树色柔。杏萼离披翻白雪，柳花轻薄聚圆毬。

风光无赖撩归思，节物相逢眷昔游。塞下尘埃侵梦想，何时仙袂揖浮丘。
秋夜
裘琏（清代）

徙倚立庭隅，树杪送明月。流辉盈衣袂，清影寒肌骨。

静闻众籁生，徐观万虑歇。溪声入城来，蛩语临阶发。

仰见彩云飞，幽怀同飘忽。
杂体诗三十首 其十二 陆平原机羁宦
江淹（南北朝）

储后降嘉命，恩纪被微身。明发眷桑梓，永叹怀密亲。

流念辞南澨，衔怨别西津。驱马遵淮泗，旦夕见梁陈。

服义追上列，矫迹厕宫臣。朱黻咸髦士，长缨皆俊民。

契阔承华内，绸缪逾岁年。日暮聊总驾，逍遥观洛川。

殂殁多拱木，宿草凌寒烟。游子易感慨，踯躅还自怜。

愿言寄三鸟，离思非徒然。
对月有怀
吴锡畴（宋代）

破晴斜月入帘阴，鬓影萧骚老不禁。
九十日春风与雨，百千年不后犹今。
牡丹红褪残妆面，杜宇声寒故国心。
眼底交游期又误，飞鸿杳杳鲤沈沈。
万年欢 济武同诸子过周雨文山房
曹溶（明代）

小径平分，驾高轩、碾破袁安深雪。何意催将春到，柳丝争发。

户外雕戈拄眼，且静对、瑶琴声绝。黄金去、意冷封侯，荷锄来斸山骨。

酸心壮游已歇。待天涯息战，弹剑留别。休学湘累，桂醑毕竟神物。

人澹修筠欲舞，莫便是、淩波仙袜。今宵纵、冻影遮窗，不妨峰顶寻月。
凉州行
王建（唐代）

凉州四边沙皓皓，汉家无人开旧道。边头州县尽胡兵，

将军别旧防秋城。万里人家皆已没，年年旌节发西京。

多来中国收妇女，一半生男为汉语。蕃人旧日不耕犁，

相学如今种禾黍。驱羊亦著锦为衣，为惜毡裘防斗时。

养蚕缲茧成匹帛，那堪绕帐作旌旗。城头山鸡鸣角角，

洛阳家家学胡乐。
山居杂诗九十首
曹勋（宋代）

不持月三长，不奉八关戒。
久素则生疾，多肉亦思菜。
齿决今莫遂，啜汗老所快。
终当屏去荤，居山得自在。
斛石山书事
薛涛（唐代）

王家山水画图中，意思都卢粉墨容。

今日忽登虚境望，步摇冠翠一千峰。
登蜀阜二首 其二
钱时（宋代）

弹指经年别彼阿，庭前庭后绿婆娑。虽然陨箨无人扫，老木修篁古意多。
张氏园庄宴集二首 其一
王慎中（明代）

地僻轩初集，芳林赏不违。杯传浮蚁泛，席换落花依。

凭槛千山出，开笼一鹤飞。莫言耽燕佚，得笑百年稀。
梅花两绝句 其二
朱熹（宋代）

幽壑潺湲小水通，茅茨烟雨竹篱空。梅花乱发篱边树，似倚寒枝恨朔风。
八月上浣与张元辅张子济小饮德庆贡院听檐下
曾丰（宋代）

金气涵秋晚，银河耿夜晴。
天涂云色淡，月浸桂花清。
露坐疑僵发，风餐欲冰羹。
壁虫不相亮，更作戒寒声。
大言 其一
黎士弘（清代）

小心事贵人，眉睫博意气。巢由拜马首，士亦各有志。

呼来坐堂拜，微筦烦顾视。环指座上客，是子觉稍异。

三公间九卿，勉矣行自致。驰归语细君，此是亲传示。
和钟西耘庶常德祥律门感怀诗
黄遵宪（清代）

东西南北走舟车，虎穴惊看插邑闾。
七万里戎来集此，五千年史未闻诸。
考工述物搜奇字，鬼谷尊师发秘书。
教训十年民力盛，倘排犀手射鲸鱼。
赠莆阳卓大著顺宁精舍三十韵
文天祥（宋代）

人生天地间，一死非细事。
识破此条贯，八九分地位。
赵岐图寿藏，杜牧拟墓志。
祭文潜自撰，荷锸伶常醉。
此等蜕浮生，见解已不易。
齐物逍遥游，大抵蒙庄意，圣门有大法，学者必孔自。
知生未了了，未到知死地。
原始则返终，终始本一致。
后来得西铭，精蕴发洙泗。
吾体天地塞，吾气天地帅。
一节非践形，终身莫继志。
舜功禹顾养，参全颖锡类。
伯奇令无违，申生恭不贰。
圣贤当其生，无日不惴惴。
彼岂不大观，何苦勤兴寐。
吾顺苟不亏，吾宁始无愧。
人而有所忝，旷达未足智。
卓哉居士翁，方心不姿媚。
蒙谗以去国，七年无怨怼。
风雨三间茅，松楸接苍翠。
斯丘亦乐哉，未老先位置。
宇宙如许大，岂以为敝屣。
当其归去来，致命聊自遂。
天之生贤才，初意岂无为。
民胞物同与，何莫非己累。
君方仕于朝，名高贵所萃。
乾坤父母身，方来日川至。
西铭一篇书，顺事为大义。
请君观我生，姑置末四字。
云穴山居
阎彦昭（宋代）

著我閒身短短篱，青山一角压书帷。
黏碑摹得古人帖，涂壁续成前日诗。
有约看花倾竹叶，欲谈挥麈折松枝。
偶然乐意相关处，忘却秋霜上鬓丝。
戊戌元日喜雪
韩琦（宋代）

新元迎晓朔风凉，零落同云势渐霶。气候未春终是腊，祷祈方得合称祥。

拜章粉絮迷朝佩，献寿琼花入御觞。自是三农丰岁兆，人声何必问宫商。
代季亨二首 其二
黄干（宋代）

慇勤慈母手中线，缝作行人身上衣。待换青衫朝日去，谁知白上带星归。

别时早觉终天诀，底事能堪跬步违。一路显亲须努力，九原荒草恨依依。
多宝寺
释月涧（宋代）

千涧碧流寒漱玉，万山黄叶冷摇金。若言即此见多宝，猿叫岳云深更深。
净慧寺
黄圣年（明代）

得知谁是再来身，尚忆城中一法尘。九级弧棱回日月，半龛灯火开梁陈。

林分诃子僧无碍，坛接菩提佛有邻。共倚风蝉吟往迹，又将诗句种前因。
失题 其二
萧立之（宋代）

台上秋风草木疏，台前清泚数游鱼。谪仙他日骑鲸去，未必三生不是渠。
寒食前一日陪希深远游大字院
梅尧臣（宋代）

一百五将近，千门烟火微。
闲过少傅宅，喜见老莱衣。
晚雨竹间霁，春禽花上飞。
禅庭清溜满，幽兴自忘归。
和乐天为张建封侍儿盼盼作仍继五篇 其四
姜特立（宋代）

黄金不惜买蛾眉，拣得如花四五枝。池堑台倾何足怪，雍门弹处不须悲。
春词
毛滂（宋代）

云避南山晓，天回北斗春。
荣光生八彩，寿色两嶙峋。
送京西转运李刑部移京东转运
梅尧臣（宋代）

列藩环王都，遂分东西道。
统制连别京，守臣多硕老。
外台持权连，才具必美好。
公今且更践，入用颇不早。
乃令山东粟，饷馈岁可保。
古路趋汶阳，长风吹绿草。
句
谌祜（宋代）

梦临水月心先觉，看到霜空幻亦稀。
浮舟下淮访龟山禅师
释正觉（宋代）

霜风猎猎扫平野，沙头蓁翳净如燖。
淮津斜转龟山麓，云汉微分雁塔尖。
篱落梅梢春点点，庭除松影月纤纤。
禅家况是不羇友，问讯勤来想未嫌。
山居寂寥与世如隔是非不到荣辱两忘因忆秋崖
吴锡畴（宋代）

我爱山居好，扶藜步晚晴。
俗醇存古意，境寂快诗情。
杜老银丝脍，坡翁玉糁羹。
随缘清供足，尽可佚余生。
题李太尉平泉庄
汪遵（唐代）

水泉花木好高眠，嵩少纵横满目前。

惆怅人间不平事，今朝身在海南边。
端午内中帖子词 其三 太上皇后阁
王圭（唐代）

仙艾垂门绿，灵丝绕户长。何人握彤筦，金殿纪多祥。
屏迹
郭祥正（宋代）

屏迹已恨晚，疲躯今自由。百年无七十，一日有千忧。

觅酒开青眼，凭诗遣白头。莫言宾客少，池上两三鸥。
山友辞 蕲州鬼
王质（宋代）

蕲州鬼，蕲州鬼，江南淮北隔江水。淮山巉巉深又深，鬼哭浪头险无比。

你且鸣，我且睡，花草薰人令人醉。呜呼此友兮愿相逢，谷烟溪雾深重重。
项羽
陆游（宋代）

八尺将军千里骓，拔山扛鼎不妨奇。
范增力尽无施处，路到乌江君自知。
留汪子明
徐瑞（宋代）

美人渺渺隔秋水，六年不见心茫茫。
麦昴黍低各自媚，鹤长镐短庸何伤。
荷钥未未素业在，读忆具来真味长。
是间盒仄不称意，待晴摧酒登重罔。
毛园萃芳亭与沈中白丘月渚同赋 其三
杨慎（明代）

额城一别会滇云，花底匆匆酒未醺。青殿挥毫应忆我，金梁明月碧峣分。
题仓部袁公灼像
傅行简（宋代）

筮仕当前职度支，平衡清操畏人知。
宣恭在位和同列，理学传人重一时。
能击武臣强似虎，宁□宰执怒如狮。
□□犹有弦歌化，治谱真堪百世师。
燕公楼
王十朋（宋代）

燕公郡事暇，诗兴满沧波。粉饰开元治，江山为助多。
送徐尉移簿巴陵并简邓器先汪兼善
王炎（宋代）

两凫不到蓬莱峰，翩翩堕在葭苇丛。口谈世事懒揖客，劫回老眼瞻飞鸿。

子真何事亦来此，培塿乃生千丈松。挥毫古锦贮白雪，缓颊玉麈生清风。

相知苦恨相见晚，坐席未暖行匆匆。离骚满目江路冷，秋气欲赤江头枫。

少留一日对欢伯，苍颜共变桃皮红。醉中出语最真实，为君款曲论心胸。

我尝纵观洞庭水，水天一色光濛濛。仙人帝子不可见，日月出没沧波中。

归来荒县窘朱墨，身如泽雉拘樊笼。君才凛凛万夫敌，天骥一出凡马空。

不应拄笏栖枳棘，便合入幕依芙蓉。诸公得士喜推毂，从此奏赋明光宫。

令君锦衣织青凤，先生玉气贯白虹。相逢问我令何如，为言黑头茁霜蓬。

青云事业付公等，归去愿学柴桑翁。
喜迁莺·烟空白鹭
吴文英（宋代）

烟空白鹭。乍飞下、似呼行人相语。细縠春波，微痕秋月，曾认片帆来去。万顷素云遮断，十二红帘钩处。黯愁远，向虹腰，时送斜阳凝伫。轻许。孤梦到，海上玑宫，玉冷深窗户。遥指人间，隔江烟火，漠漠水葓摇暮。看葺断矶残钓，替却珠歌雪舞。吟未了，去匆匆，清晓一阑烟雨。
病中夜读朱博士诗
苏轼（宋代）

病眼乱灯火，细书数尘沙。
君诗如秋露，净我空中花。
古语多妙如，可识不可夸。
巧笑在瓶颊，哀音如掺挝。
曾坑一掬春，紫饼供千家。
悬知贵公子，醉眼无真茶。
崎岖烂石上，得此一寸芽。
缄封勿浪出，汤老客未嘉。
大暑久不请谒登南楼望成父西庵慨然奉思因成
李弥逊（宋代）

南郭子綦隐，西郊杜老居。
风流如异代，臭味本吾庐。
高阁深繙贝，虚堂静散书。
经旬想颜色，着雨问何如。
悲彭城
祖莹（魏晋）

悲彭城。楚歌四面起。尸积石梁亭。血流睢水里。
禹陵一首
王阮（宋代）

禹驾黄龙入九霄，空山阴有百神朝。
翠微不用态罴守，乞与遗民共采樵。
敬谢经略秘阁馀甘汤 其一
张孝祥（宋代）

甘言误我三折臂，良药为洗五斗肠。欲知苦过味方永，请试君家肘后方。
读史有感
陆游（宋代）

不肯低头就世事，亦不作牋与天公；惟须痛饮以醉死，乱山深处听松风。
酬翁常之
徐照（宋代）

半掩柴门一径深，山中免见俗尘侵。
愁因有酒春生面，老不饶贫雪满簪。
旧井远通幽谷水，翠藤新长小窗阴。
扁舟莫负林间约，好把清诗慰此心。
和孔平仲
曾巩（宋代）

园池方喜共追寻，正是槐榆夹路阴。
双烛纵谈樽酒绿，一枰销日纸窗深。
波涛万字惊人笔，尘土千钟异俗心。
佳句从来知寡和，愧将沙砾报黄金。
介休
锡缜（清代）

介休侧看未成峰，揽古难舒磊块胸。不见异人文彦博，岂无名士郭林宗。

近邻雍绛频输粟，往岁燕云尚举烽。衰草夕阳残雪路，原田每每说尧封。
和座主尚书春日郊居
吴融（唐代）

海燕初归朔雁回，静眠深掩百花台。春蔬已为高僧掇，

腊酝还因熟客开。檐外暖丝兼絮堕，槛前轻浪带鸥来。

谢公难避苍生意，自古风流必上台。
黄山听琴
文天祐（宋代）

岁晏抱琴入室处，榾柮烧残听风雨。
有客五弦弹太古，扫空恩怨不儿女。
污樽抔饮击土鼓，如与羲轩相对语。
又如重华坐舜皋，万物长养不苦窳。
闻君澹然太古音，感君悠悠太古心。
古心古音谁能识，应向松涛处处寻。
中秋夜清坐读欧阳公正统论二首 其二
赵鼎（宋代）

露濯秋空灏气生，沉沉天宇夜空明。南楼老子兴不浅，赤壁先生梦更清。

小艇拟寻银汉路，哀砧还起玉关情。何心把酒论欢赏，细字文书对短檠。
深居
释文珦（宋代）

荣华不入梦，於焉谢忧责。
深居三十年，禽猿尽相识。
白日久知心，孤云本无迹。
丈室常寂然，焚香自终夕。
偈颂一百零二首
释绍昙（宋代）

小小青山，丛丛翠竹。
野景无多，怡然纵目。
明觉老人，向独脱无怡处。
闲坐解疏慵，为静胜所缚。
拄杖子，一夏同辙不同途。
见山不是山，居竹不见竹。
丛识忙忙卒未休，忙中解唱阳春曲，
欸乃一声山水绿。
蝶恋花·雨霰疏疏经泼火
苏轼（宋代）

雨霰疏疏经泼火。巷陌秋千，犹未清明过。杏子梢头香蕾破。淡红褪白胭脂涴。
苦被多情相折挫。病绪厌厌，浑似年时个。绕遍回廊还独坐。月笼云暗重门锁。
逍遥咏
宋太宗（宋代）

逍遥自在何拘束，天地希夷无返覆。
勿把他心向外求，真宗理道相和睦。
立冬节斋宿竹宫悼姚高士
程公许（宋代）

燕坐心源如止水，余工吟笔烂生花。
谁知此老真三昧，孔老瞿昙共一家。
避暑摩诃池上作
孟昶（五代）

冰肌玉骨清无汗，水殿风来暗香暖。
帘开明月独窥人，欹枕钗横云鬓乱。
起来琼户寂无声，时见疏星渡河汉。
屈指西风几时来，只恐流年暗中换。
眠云斋
陈师道（宋代）

已是登临晚，长须爱惜春。
终当捐世事，来往卧云人。
颍水作寄陈州诸故人
刘攽（宋代）

不知颍水清如此，欲比蓬莱似是非。察见渊鱼宁有意，往来鸥鸟已忘机。

济川便乐风波息，洗耳都疑世事违。甚悔衡门临沁水，还思冠者试春衣。
紫河张休真
曹唐（唐代）

琪树扶疏压瑞烟，玉皇朝客满花前。山川到处成三月，

丝竹经时即万年。树石冥茫初缩地，杯盘狼藉未朝天。

东风小饮人皆醉，从听黄龙枕水眠。
燥溪晓行
方回（元代）

旅宿殊难稳，宵征敢告劳。
三声鸡未动，五丈月犹高。
险路纡羸马，寒飚穴敝袍。
枯林影中过，恐或有梅梢。
睡起
易恒（明代）

睡起唤茶犹未醒，强将物色与诗裁。
杨花易遣为萍去，春梦难诗化蝶来。
草信无名生自得，鹭知有性立还猜。
出门一笑忘情景，濯足清江坐碧苔。
次韵赠慈书记
王庭圭（宋代）

探骊犹记湘西寺，爱我诗如左禅军。慈也果能拈此句，定知词笔带烟云。
早发段家岭
永忠（清代）

秣马迟明发，东山朱鸟翔。烟平春树阔，风细早云凉。

鸡犬鸣村远，牛羊牧陇荒。田盘看去近，今夕宿渔阳。
举盘山示众偈
释道平（宋代）

似地擎山，不知山之孤峻。如石含玉，不知玉之无暇。

古人恁么说话，大似抱贼叫屈。普融门下，人人慷慨。

生擒虎兕，活捉狞龙。眼里著得须弥山，耳里著得大海水。

不是向人誇伎俩，丈夫标致合如斯。
哭夫诗百首（录十首）
薄少君（明代）

男儿结局贱浮名，回首空嗟一未成。
遗得八旬垂白父，泪枯老眼欲无声。
项羽之死
司马迁（两汉）

项王军壁垓下，兵少食尽，汉军及诸侯兵围之数重。夜闻汉军四面皆楚歌，项王乃大惊曰：“汉皆已得楚乎？是何楚人之多也！”项王则夜起，饮帐中。有美人名虞，常幸从；骏马名骓，常骑之。于是项王乃悲歌慷慨，自为诗曰：“力拔山兮气盖世！时不利兮骓不逝！骓不逝兮可奈何！虞兮虞兮奈若何！”歌数阕，美人和之。项王泣数行下，左右皆泣，莫能仰视。

于是项王乃上马骑，麾下壮士骑从者八百余人，直夜溃围南出，驰走。平明，汉军乃觉之，令骑将灌婴以五千骑追之。项王渡淮，骑能属者百余人耳。项王至阴陵，迷失道，问一田父，田父绐曰“左”。左，乃陷大泽中。以故汉追及之。项王乃复引兵而东，至东城，乃有二十八骑。汉骑追者数千人。项王自度不得脱。谓其骑曰：“吾起兵至今八岁矣，身七十余战，所当者破，所击者服，未尝败北，遂霸有天下。然今卒困于此，此天之亡我，非战之罪也。今日固决死，愿为诸君快战，必三胜之，为诸君溃围，斩将，刈旗，令诸君知天亡我，非战之罪也。”

乃分其骑以为四队，四向。汉军围之数重。项王谓其骑曰：“吾为公取彼一将。”令四面骑驰下，期山东为三处。于是项王大呼，驰下，汉军皆披靡，遂斩汉一将。是时，赤泉侯为骑将，追项王，项王瞋目而叱之，赤泉侯人马俱惊，辟易数里。与其骑会为三处。汉军不知项王所在，乃分军为三，复围之。项王乃驰，复斩汉一都尉，杀数十百人，复聚其骑，亡其两骑耳。乃谓其骑曰：“何如？”骑皆伏曰：“如大王言。”

于是项王乃欲东渡乌江。乌江亭长檥船待，谓项王曰：“江东虽小，地方千里，众数十万人，亦足王也。愿大王急渡。今独臣有船，汉军至，无以渡。”项王笑曰：“天之亡我，我何渡为！且籍与江东子弟八千人渡江而西，今无一人还，纵江东父兄怜而王我，我何面目见之？纵彼不言，籍独不愧于心乎？”乃谓亭长曰：“吾知公长者。吾骑此马五岁，所当无敌，尝一日行千里，不忍杀之，以赐公。”乃令骑皆下马步行，持短兵接战。独籍所杀汉军数百人。项王身亦被十余创。顾见汉骑司马吕马童，曰：“若非吾故人乎？”马童面之，指王翳曰：“此项王也。”项王乃曰：“吾闻汉购我头千金，邑万户，吾为若德。”乃自刎而死。王翳取其头，余骑相蹂践争项王，相杀者数十人。最其后，郎中骑杨喜，骑司马吕马童，郎中吕胜、杨武各得其一体。
北平感旧
王汝赓（清代）

忆昔停车易水涯，觅交屠狗卖浆家。闲随野老牵黄犬，不羡中书掌白麻。

北阙迁居成废圃，午门镌字改中华。楚狂哪管兴亡事，开谢原同陌上花。
西湖二月二十日
曾巩（宋代）

平生拙人事，出走临东藩。
纷此狱讼地，欣乘刀笔闲。
漾舟明湖上，清镜照衰颜。
春风随我来，扫尽冰雪顽。
花开满北渚，水渌到南山。
鱼鸟自翔泳，白云时往还。
吾亦乐吾乐，放怀天地间。
顾视彼夸者，锱铢何足言。
渔人
苏拯（唐代）

垂竿朝与暮，披蓑卧横楫。不问清平时，自乐沧波业。

长畏不得闲，几度避游畋。当笑钓台上，逃名名却传。
答毅父
孔武仲（宋代）

朝趁朔风出，暮乘残月归。
尘埃变发毛，岂不损裘衣。
忆昔年少日，未知愿轻肥。
登高作越吟，所喜独翠微。
至今清兴在，梦与南云飞。
奈何寸景间，扰扰随鞍鞿。
已营三亩田，临流架柴扉。
惠而好我者，傥许相因依。
种玉虽未熟，清泉犹御饥。
书报先生壁
宋自逊（宋代）

一盏清灯到夜深，掩书趺坐学禅心。
山猿白日无踪迹，夜夜来啼松树林。
相和歌辞。班婕妤
严识玄（唐代）

贱妾如桃李，君王若岁时。秋风一已劲，摇落不胜悲。

寂寂苍苔满，沉沉绿草滋。荣华非此日，指辇竞何辞。
月庵歌
邹极（宋代）

吴侯之来适荒年，政修民苏犹解悬。庭无留讼狱屡空，百姓爱悦奸吏悛。

公馀何以度永日，坐督皂隶先疏泉。泉潴为沼净可鉴，清范即与名俱传。

今年时丰民事简，退食纵步山之巅。诛锄芜秽出古木，矫如虬龙上参天。

夷高培坳荫其下，百里胜景尽目前。烂柯石局候仙侣，月庵竹榻容醉眠。

或弄瑶琴或放歌，或谈玄理或安禅。圆虚洞照万缘息，乾坤有量斯无边。

庵中主人趣高上，喜我相过时留连。所嗟官满差迁去，肯顾衰翁须后贤。
和林澄川吊湖山万冢五首 其一
王天性（明代）

松柏千林护垄冈，城西万骨向中藏。一朝吟吊湖山句，错认长平古战场。
和崔侍郎送行诗韵
魏了翁（宋代）

昔岁阽危日，烦公疋马来。
人心成胜势，天理是良媒。
抖擞精神集，扶持气脉回。
黄宫才十点，有许到葭灰。
颂古六首
释崇岳（宋代）

一口吸尽西江水，庞老不曾明自己。
烂醉如泥胆似天，巩县茶瓶三只嘴。
颂古五十五首
释绍昙（宋代）

白发宫娃不解愁，满头犹自插花枝。
曾缘玉儿君王灶，准拟人看似旧时。
浩浩歌
马存（宋代）

浩浩歌，天地万物如吾何。用之解带食太仓，不用拂枕归山阿。

解不见渭川渔父一竿竹，莘野耕叟数亩禾。喜来起作商家霖，怒后便把周王戈。

又不见子陵横足加帝腹，帝不敢动岂敢诃。皇天为忙逼，星辰相系摩。

可怜相府痴，邀请先经过。浩浩歌，天地万物如吾何。

屈原枉死汩罗水，夷齐空卧西山坡。丈夫荦荦不可羁，有身何用自灭磨。

吾观圣贤心，自乐岂有他。苍生如命穷，吾道成蹉跎。

直须为吊天下人，何必嫌恨伤邱阿。浩浩歌，天地万物如吾何。

玉堂金马在何处，云山石室高嵯峨。低头欲耕地虽少，仰面长笑天何多。

请解醉我一斗酒，红光一面春风和。
奉寄吕丞相元直 其二
李纲（宋代）

年来衰病不堪论，华发萧萧满鬓根。药杵声中销晦朔，羲书画里见天真。

山僧结社成初定，野老扶筇过远村。休运定知兴复近，剩筛曲蘖入瓶盆。
浣溪沙（新安驿席上留别）
陈三聘（宋代）

不怕春寒更出游。兰桡飞动却惊鸥。烟光佳处辄迟留。

屏曲未曾歌醉梦，眉尖空只锁闲愁。从教丝柳绊行舟。
九月二十二日黄县道中遇雪
韦骧（宋代）

九日登州路，西风暴作威。黄桑犹半在，白雪已交飞。

惯见邦人眼，难当旅客衣。来思尚稽咏，遽此对霏霏。
水调歌头二首 其一
端木埰（清代）

三五月明夜，秋色最清时。却教人意惆怅，向夕雨如丝。

漫说浮人深处，安得浮人卷去。千里共清晖。有酒镇慵把，空对暝烟低。

到深夜，莹镜彩，透书帷。问天何故，今夕偏令月来迟。

应恹人间弦筦，特藉氛昏遮满，镇与俗相违。直待万缘寂，来慰素心期。
春日二首 其二
陆游（宋代）

久抛朝帻懒重弹，华发萧然二寸冠。不恨凄凉侵晚境，犹能语笑向春盘。

银杯酒色家家绿，箬笠烟波处处宽。一片梅花无复在，却嫌新暖换馀寒。
麦秀三岐
袁说友（宋代）

用过其才愧弗宜，但于牧养要张施。
未应拙政才兼月，森出来牟过两岐。
长短异形垂美穗，青黄间色识新枝。
悬知瑞应由明主，自是丰年属圣时。
柳含烟 本意
王璐卿（清代）

容婀娜，意轻盈，一抹淡烟深锁。灞桥攀尽又还生。

惹离情。

东风吹得春无主，搅乱半天飞絮。王孙马上不思家。

奈何他。
句
范纯粹（宋代）

惯处贱贫知世态，饱谙迁谪见家风。
谪宋徙毫初闻周璠琵琶
晁补之（宋代）

枣园憭栗桧厅寒，醉倚琵琶倒鹖冠。
不似江州白司马，只成怨恨不成欢。
示明侍者
释如珙（宋代）

布毛吹起便悟去，未吹布毛何不悟。
三三九九八十一，云门大师有抽顾。
一落索·识尽人间甘苦
杨泽民（宋代）

识尽人间甘苦。不如归去。先来孤馆客愁多，更倾下、连宵雨。尽日登山绕树。禄非尺素。竹鸡啼了杜鹃啼，甚都在、人愁处。
海云坐雨 其二
谢长文（明代）

孤窗念常静，境远自消愁。几研足清对，忘言意亦幽。
和陈彦章见寄用钱学士原韵二首 其一
张宁（明代）

蚤期功业誓河山，未到封侯惜暂閒。飞将霸陵逢醉尉，孟尝函暂滞晨关。

和烟芳草凝愁发，带雨寒潮载梦还。身在江湖心魏阙，几回寒暑念民艰。
葺夷陵幽居
李涉（唐代）

负郭依山一径深，万竿如朿翠沉沉。

从来爱物多成癖，辛苦移家为竹林。
柳梢青（西湖）
赵汝愚（宋代）

水月光中，烟霞影里，涌出楼台。空外笙箫，云间笑语，人在蓬莱。

天香暗逐风回。正十里、荷花盛开。买个扁舟，山南游遍，山北归来。
偈颂一百四十一首
释师范（宋代）

名不得，状不得，
复是何物。见得到，
用得亲，不由别人。
有时恁麽，有时不恁麽，
无毛鹞子贴天飞，带角大虫当路卧。
杂诗
李涛（唐代）

燕雀贺厦屋，虫蚁慕腥羶。
野花引飞蝶，古木来新蝉。
秋天百虫吟，春天百鸟喧。
翟公真闇事，喜愠见色言。
诗四首 其三
范镇（宋代）

鸣笳悲咽愁须绝，猎骑盘旋画不成。待与故人閒说此，几时归得到天京。
题座隅
白居易（唐代）

手不任执殳，肩不能荷锄。量力揆所用，曾不敌一夫。

幸因笔砚功，得升仕进途。历官凡五六，禄俸及妻孥。

左右有兼仆，出入有单车。自奉虽不厚，亦不至饥劬。

若有人及此，傍观为何如。虽贤亦为幸，况我鄙且愚。

伯夷古贤人，鲁山亦其徒。时哉无奈何，俱化为饿殍。

念彼益自愧，不敢忘斯须。平生荣利心，破灭无遗馀。

犹恐尘妄起，题此于座隅。
喜水退过南园问劳子与伯仲兼怀水东别业
刘崧（元代）

城隅水落两沟浑，犹见泥痕上井垣。昨日岂无鱼入市，今朝始有客敲门。

芙蓉别港船初渡，筼竹深林榻谩存。禾黍未收沙垄没，无端愁杀水东村。
再往三山
刘仁本（明代）

去岁才从上海还，今年又复戴南冠。
榕阴巷陌春风老，荔子楼台宿雨乾。
几处旧游重载酒，十年往事一凭阑。
回头却羡天台道，有客吹箫跨玉鸾。
句
释惠崇（宋代）

霓旌摇曙景，凤吹绕春云。
齐天乐 题周莲舫际唐断云砚
黄燮清（清代）

叩门客返端溪棹，携来袖中云气。种玉生烟，跳珠洒润，组织文情幽细。

风回镜里。认荷叶轻圆，暑晴香腻。点笔成霖，出山心事定如此。

竹田新翠欲滴，正茶温酿熟，波动帘子。墨晕浮凉，罗痕绉远，谁画潇湘秋意。

清泉乍洗。现一发遥峰，断霞鱼尾。薄醉吟诗，睡龙应唤起。
倭犯钟司徒墓雷震遁去
林士元（明代）

既归三尺乐斯堂，况有金函玉匣藏。谁谓盖棺占定事，犹遗赫怒庇重冈。

丹忱贯石茔俱古，赤电明心山亦苍。千载智愚都幻化，到来贤哲自洋洋。
禅人并化主写真求赞
释正觉（宋代）

说通齿豁，宗通句活。
师座心空，劫壶步阔。
就位了无机，烂柯曾有著。
招手相随恁麽来，百草头边活卓卓。
湖上小集
朱淑真（宋代）

门前春水碧于天，坐上诗人逸似仙。白璧一双无玷缺，吹箫归去又无缘。
落梅歌
舒頔（元代）

一枝两枝横水滨，千片万片飞早春。残香满地铺白茵，贪结青子枝头新。

含章檐下肌理匀，春梦未醒香醪醇。君王宠爱恩情真，何况点缀额与唇。

托根岩谷遭时屯，莓苔剥落洇红尘。碧玉柯干供樵薪，更复扰扰来棘矜。

畴昔开伴粉署宾，东风轻点泓池银。归来天上迹已陈，心肠铁石见无因。

惜花长叹花下巡，见仁顿觉添酸辛。角声吹月双眉颦，不知谁是调美人？
减字木兰花
黄庭坚（宋代）

巫山古县。老杜淹留情始见。拨闷题诗。千古神交世不知。

云阳台下，更值清明风雨夜。知道愁辛。果是当时作赋人。
再用前韵
汪应辰（宋代）

驾言写我忧，一览无边春。先生方闭户，不可得而亲。

宁逐儿女戏，要观物化新。不见舞雩下，冠者五六人。
醉翁操·琅然
苏轼（宋代）

琅琊幽谷，山水奇丽，泉鸣空涧，若中音会，醉翁喜之，把酒临听，辄欣然忘归。既去十余年，而好奇之士沈遵闻之往游，以琴写其声，曰《醉翁操》，节奏疏宕而音指华畅，知琴者以为绝伦。然有其声而无其辞。翁虽为作歌，而与琴声不合。又依《楚词》作《醉翁引》，好事者亦倚其辞以制曲。虽粗合韵度而琴声为词所绳约，非天成也。后三十余年，翁既捐馆舍，遵亦没久矣。有庐山玉涧道人崔闲，特妙于琴，恨此曲之无词，乃谱其声，而请于东坡居士以补之云。

琅然。清圜。谁弹。响空山。
无言。惟翁醉中知其天。
月明风露娟娟。人未眠。
荷蒉过山前。曰有心也哉此贤。
醉翁啸咏，声和流泉。
醉翁去后，空有朝吟夜怨。
山有时而童颠，水有时而回川。
思翁无岁年，翁今为飞仙。
此意在人间，试听徽外三两弦。
虎丘
杨备（宋代）

阖闾城见古荒丘，云里钟声满寺楼。
白虎金晶人不见，昔曾雄据此山头。
题韩滉田家风俗图用旧题者韵 其二 收刈
弘历（清代）

颖栗有次第，三时序匪卒。奄观逮铚艾，岂复辞偻折。

既以完官租，亦将赎私褐。赎褐云胡为，聊藉禦冬月。
寿刘上舍将仕
翁溪园（宋代）

英声璧水早年蜚，官样文章价久驰。
汉殿紫荷应有种，燕山丹久又传枝。
名驹行作铨闱冠，文虎因须锁试知。
他日汪黄推榜首，立身事业尽优为。
宝陀三句
释普济（宋代）

宝陀一玄，制臂揎拳。
打失鼻孔，苍天苍天。
赋得六旬犹健亦天怜 其二
屈大均（明代）

黔娄未老已甘贫，莱子初衰始暖人。婚嫁少完须大耋，酥醪多酌望长春。

先寒塞雁衔霜苦，欲曙天鸡唤日新。蓬鬓不劳青女点，蕙心方与翠娥亲。
过石门洋
赵鼎（宋代）

平生戎马踏尘埃，晚看沧波眼渐开。眩转忽从千仞落，低昂时渐一山来。

风头淅沥吹成雨，枕底铿轰怒作雷。雅欲骑鲸傲人世，吾其于此赋归哉。
偈颂十七首 其八
释智愚（宋代）

有意待不来，无心忽会面。顶发垂丝，眼光如电。说尽湖海风波，垂量柴米贵贱。

更有一处少人知，也是重安眼上眉。
和王晋卿都尉荼蘼二绝句 其一
苏辙（宋代）

春到都城曾未知，楸花时见万年枝。多情赖有王公子，解剪金槃寄所思。
谢陈思远画山水
释宝昙（宋代）

莫年爱山心，已作铁样顽。
晨光与意会，起行适沧湾。
峡深石固削，水落树自闲。
腕中百斛力，屋底声潺潺。
归云门
陆游（宋代）

万里归来值岁丰，解装乡墅乐无穷。
甑炊饱雨湖菱紫，篾络迎无野柿红。
坏壁尘埃寻醉墨，孤灯饼饵对邻翁。
微官行矣闽山去，又寄千岩梦想中。
八月十五夜侍母宴，时大人客上党，大兄客夔州，即事书情次苏长公中秋见月寄子由韵
乔肃（清代）

积阴一扫冰轮高，洞澈直欲明秋毫。北堂清敞宴初设，栖禽夜惊松间涛。

肩随弟妹率稚子，恪立庭除欢菽水。进觞再拜悄无言，孤云带雁西风起。

流光迅速奔双丸，父年半百霜毛蟠。书来自言日健饭，太行西去秋多寒。

忆从燕蓟游梁汴，岁岁秋风客程变。征车何日毁双轮，课子前经闭庭院。

伯兄面壁赤甲山，宝弃不怨志益坚。剑阁每从云际上，阵图时向江边看。

宵深气肃月更好，露其金罍泫阶草。天涯此夕知何如，庭桂香浓秋未老。

闲居色养岂辞贫，愿得门无离别人。酒肴既彻启明出，寒芒独照无眠客。
棹歌行·妾家白苹洲
袁宏道（明代）

妾家白苹洲，随风作乡土；
弄篙如弄铖，不曾拈一缕。
四月鱼苗风，随君到巴东；
十月洗河水；送君发扬子。
扬子波势恶，无风浪亦作；
江深得鱼难，鹧鸶充餻臛。
生子若凫雏，穿江复入湖；
长时剪荷叶，与儿作衣襦。
水龙吟（癸丑二月襄阳得捷，和刘制参韵）
李曾伯（宋代）

黄旗吉语飞来，胡儿已落将军手。吾皇神武，一新城郭，断谟天授。铁骑才临，雕戈竞逐，击蛇先首。快风驱雨洗，江空谷静，淮淝上、似之否。

此事老臣何有。想捷传、延英方昼。玉颜应笑，金瓯堪保，贺声交口。吾责免夫，吾归可矣，萧然一叟。把功名，分付诸公，聊自赏酒盈斗。
清平乐·野花芳草
韦庄（唐代）

野花芳草，寂寞关山道。柳吐金丝莺语早，惆怅香闺暗老！
罗带悔结同心，独凭朱栏思深。梦觉半床斜月，小窗风触鸣琴。
题苏子美沧浪亭
陈泷（宋代）

整履上飞虹，风高退酒容。
叶黄翻乱蝶，树老臣苍龙。
古径秋霜滑，空山暮霭浓。
沧浪棋石在，题笔暗尘封。
赠僧庆云衲
顾逢（宋代）

赴供归来后，跏趺对篆熏。
三椽忘岁月，一衲老烟云。
俗客无门入，闲情有砚分。
山中高卧好，城市正纷纭。
留昌平四诗 其二 虎峪淙淙泉
吴师道（元代）

居庸古塞口，诸峰并嵯峨。左转万栗林，黄叶堕残柯。

路出草棘间，石沟泫微波。黄尘欻腾起，知有饮马驼。

前趋俯绝壑，素砾没坡陀。穷秋水没竭，泓渟不盈科。

无复声淙淙，虚名误来过。下马小徘徊，土屋依岩阿。

野老向我言，深入水木多。前年邑中人，来此乘干戈。

委蛇数十里，隘险无谁何。桃源志乐土，商山有遗歌。

谁知战争场，咫尺隔网罗。欲游苦匆匆，斜阳下前坡。
宿永康
徐照（宋代）

路有三千里，春容若水浓。
浅塘饥鹭上，晴霭市烟冲。
孤望生遥思，频过记昔踪。
宿程知近县，闻打发灯钟。
好事近（春日郊游）
辛弃疾（宋代）

春动酒旗风，野店芳醪留客。系马水边幽寺，有梨花如雪。

山僧马看醉魂醒，茗碗泛香白。微记碧苔归路，袅一鞭春色。
扇子诗
李石（宋代）

黑风吹海立，云水渺三韩。
蓑笠渔舟里，无心下钓竿。
无准禅师铸钟偈
释祖钦（宋代）

通身只是一张口，百炼炉中{上六下衣去亠}出来。
断送夕阳归去后，又催明月上楼台。
重游飞泉观题故梁道士宿龙池
许浑（唐代）

西岩泉落水容宽，灵物蜿蜒黑处蟠。松叶正秋琴韵响，

菱花初晓镜光寒。云开星月浮山殿，雨过风雷绕石坛。

仙客不归龙亦去，稻畦长满此池干。
忆秋浦桃花旧游，时窜夜郎
李白（唐代）

桃花春水生，白石今出没。摇荡女萝枝，半摇青天月。

不知旧行径，初拳几枝蕨。三载夜郎还，于兹炼金骨。
金刚随机无尽颂·法身非相分第二十六
释印肃（宋代）

法界全身量，在一毫头上。
西天牛吃禾，东土马腹胀。
张云翔采兰堂
黄公度（宋代）

丈夫贵成名，人子重养志。
志养非鼎食，名成要身致。
世上万男儿，二者少称遂。
乐哉张公子，此事有馀地。
昔我游武林，始与张君值。
津津紫芝眉，落落青云器。
骅骝步康衢，鵰鹗腾秋翅。
一官天南州，艰难已尝试。
悠然望白云，归来为隐吏。
轩裳非吾心，菽水重亲意。
築堂九畹边，远取南陔义。
膳羞务馨洁，晨夕必躬视。
老人嗜国香，幽怀时一寄。
春风敷柔丝，色与恩袍类。
不效荆楚俗，纫之为佩璲。
不学会稽亭，徒然修事。
愿言倚玉树，同作庭阶瑞。
他年粉署握，永伴莱衣戏。
赋得春色满皇州
刘才邵（宋代）

春光何处盛，先满帝皇州。日近恩辉动，天低淑气浮。

繁花迷綵仗，弱柳媚芳沟。风软尘难动，烟酣翠欲流。

驩声连绮陌，仙吹咽琼楼。愿遂观光志，曲江追胜游。
临江仙
邢俊臣（宋代）

只愁歌舞罢，化作彩云飞。
夜香
陆游（宋代）

投老误乘传，窃食惭无功。
清夜一炷香，实与天心通。
忤物虽至愚，许国犹孤忠。
一念倘自欺，百年宁有终。
上帝职造化，生杀操至公。
稽首矢此心，其敢累儿童！
芜湖戏赵德夫
韩驹（宋代）

西来有客共征途，不恨维舟日日孤。爱子清明似秋月，当涂见了又芜湖。
{上艹中大下虫}
叶茵（宋代）

壁间吟不待秋时，吟苦中宵动客悲。
劝汝不须催妇织，家家五月卖新丝。
和景浮游山 其一
陈献章（明代）

树底樵歌鸟欲飞，涧边苔色上人衣。碧云洞杳春萝合，紫蕨山深旧路微。

问我行藏今老大，伴人游走只童儿。采芳莫道无年少，领得浓香满袖归。
怀慧廓然
释德洪（宋代）

萧萧暑雨过，空山成夜晴。月出东南峰，娟娟风露清。

飞萤自开合，寒蝉亦悲鸣。兴来忽独往，听此落涧声。

永怀西湖上，绝景玉壶明。松际翛然姿，振策自经行。

即欲呼就语，忽隔千里程。何时径寻子，夜航过临平。

呼猿何足道，摩云亦虚名。未若择法眼，能识廓然兄。

应知像教末，大法欲攲倾。谈笑复一出，要使万世惊。

灯火作朝夕，已有相似情。愿随人天会，仰看辩纵横。
送真大师
释心月（宋代）

戴起还同放下时，好观实际访俱胝。
至今五百年来下，一段风光付与谁。
送王校书
韦应物（唐代）

同宿高斋换时节，共看移石复栽杉。

送君江浦已惆怅，更上西楼看远帆。
拟寒山寺 其三十八
释怀深（宋代）

因果耳不闻，说话多差错。畜生若不杀，世上无处着。

此语乃魔语，诱人入鼎镬。不知羊与人，互换相酬酢。
宫词三十三首
曹勋（宋代）

山迥江回地少尘，方州桃李不成春。
要知驻跸非闲暇，看取君王苏远民。
水调歌头（甲午九日牛山作）
刘辰翁（宋代）

不饮强须饮，今日是重阳。向来健者安在，世事两茫茫。叔子去健远矣，正复何关健事，堕泪忽成行。叔子泪自堕，湮没使健伤。

燕何归，鸿欲断，蝶休忙。渊明自无可奈，冷眼菊花黄。看取龙山落日，又见骑台荒草，谁弱复谁强。酒亦有何好，暂醉得相忘。
雨中花•幼小
董以宁（清代）

幼小未将情字省。偶向着、养娘閒问。道有游郎，曾报香帕，不识他因怎。

见得养娘微一哂。却半晌、低头自忖。再记游郎，重看香帕，满面都红沁。
法曲献仙音 其二 曹溪六祖袈裟
董元恺（清代）

织就木棉，裁成碧绢，光耀玉环金缕。服号离尘，布名屈朐，一钵金来西土。

想夜半传心印，把心灯遮住。宝林古。历唐宋，禁闱崇护。

袈裟阔、都作河山坐。具龙象，遍琳宫，怎犹存亚仙祠墓。

庾岭藏身，踞石根慧明辞去。只密证潜符，千载信衣留处。
六亭为邵阳登临之胜识其名於千岩之诗稔矣乃
史弥宁（宋代）

晨光泫露华，秋声乱风叶。
悠然步中庭。诗瘦单衣怯。
尘销玉宇净，西爽浮双眼下。
围绕簿书丛，颇觉汗欲浃。
吏散仍心清，窗泛炉香浥。
生平耆幽讨，此意若为惬。
沧浪楚名郡，江澄山嵬页。
流派潇湘分，气脉衡庐接。
四序春无边，万象光有晔。
阁束范宽手，天开画屏摺。
怡融田野间，夫耕而妇馌。
林鸡鸣喈喈，沙禽堕跕跕。
千里趋农桑，渠肯事游侠。
不晚刈黄云。腰鎌忙劫劫。
年丰多暇时，陈迹旋搜猎。
六亭仅一存，感慨思足蹑。
访古亟临眺，乐此忘疲{上共下尔}。
腾身一柱峰，頫首百雉堞。
怀哉千岩翁，骚坛未易躐。
书览五言城，中宵劳梦蝶。
词锋摧泰华，畴敢撄其铗。
有来二妙吟，骊珠粲盈笈。
格律守萧规，欲和可容辄。
荒园伫更新，成趣期日涉。
旧贯仍追还，轮奂顿增烨。
绣谷酒一尊，杏冈琴三叠。
苍雪清肺肝，寒碧漱牙颊。
凌虚及遐观，崇成赖谋叶。
废兴端有数，鲜裳换须捷。
公余约遨嬉，倘不负随牒。
题冯当之茂才春雪斋次御宿韵 其二
孙传庭（明代）

春雪霏霏覆画阑，美人幽况足相安。文章堪与春争丽，气韵原同雪并寒。

太液池边浮瑞霭，峨眉山半落清湍。冯君收入空斋里，愧我留题得句难。
枣
苏轼（宋代）

居人几番老，枣树未成槎。
汝长才堪轴，吾归已及瓜。
从役
王绂（明代）

鹤骨昂藏七尺身，年来趋逐困红尘。顺时语笑皆非我，在已形骸转属人。

贫窭每遭同辈侮，迂疏常畏宰官嗔。独能枕上番番梦，尚与沧波白鸟亲。
越中览古
李白（唐代）

越王勾践破吴归，义士还乡尽锦衣。
宫女如花满春殿，只今惟有鹧鸪飞。
费孝廉过访投赠新诗将由钱塘入广陵买丽姝长干而返即席戏赠
胡应麟（明代）

伏枕衡门万事忘，为君颠倒著衣裳。红丝欲系朱颜客，彩笔偏携白面郎。

一榻星辰吟处堕，半轩风雨话来长。临安咫尺堪携醉，千树桃花拂短航。
宿缙云僧舍一首
韦骧（宋代）

石磴跻攀上缙云，九峰苍翠与天邻。岩崖佛屋疑神助，烟霭禅天绝世尘。

此日乘轺宿寒夜，他年屈指数青春。山僧莫笑匆匆去，寻胜能来有几人。
和本禅人求赞
释宗杲（宋代）

真兮妄兮两孤，作对待兮偏枯。
水凌虚而风静兮月非无，水妄水真兮毒药与醍醐。
到此夜班人识得渠。赞上头，
要作丛林佳话。
颂古二十五首 其二十一
释崇岳（宋代）

百丈狸奴面，沩山鬼眼睛。见人空解笑，弄物不知名。
无题
朱元璋（明代）

诸臣未起朕先起，诸臣已睡朕未睡。
何似江南富足翁，日高三丈犹披被。
潇湘八景诗 其六 渔村夕照
张经（宋代）

日落大江头，返照江村里。独有羡鱼翁，垂纶收不起。
人月圆·雪中游虎丘
张可久（元代）

梅花浑似真真面，留我倚阑杆。雪晴天气，松腰玉瘦，泉眼冰寒。兴亡遗恨，一丘黄土，千古青山。老僧同醉，残碑休打，宝剑羞看。
少年游 美人足
储慧（清代）

玉笋才芽，金莲未蕊，裂帛裹初成。兜罢弓鞋，藏来锦袜，点地更成盈。

香尘留得纤纤印，软步悄无声。藕覆成移，榴裙低掩，瘦处可怜情。
迎春曲三阕
宋祁（宋代）

青陆斗杓回，河内动新灰。
冰际绡纹绽，云边鹤影来。
汉宫行庆罢，花树剪刀催。
次韵马中玉春日偶成
孔武仲（宋代）

京都久客忆归频，准拟江南看早春。
多病余生万事已，起惊芳早一番新。
东湖水满鱼应乐，南浦波明柳自匀。
玉脸芙蕖容易得，要须叮嘱养花人。
题吴慎斋三冬课读图
夏子龄（清代）

茂林居士瘦于竹，健骨森森双鬓绿。绿云深处筑幽栖，长夜咿唔课儿读。

人生有子万事足，而况佳儿皎如玉。寒窗珍重到三馀，背诵琅琅声绕屋。

读书妙理无过熟，水泻银瓶风扫箨。他年太乙炳青藜，炯炯双眸校天禄。

始知韦籯薄黄金，肯令韩檠弃墙角。诗书贻泽古来长，今日披图为君卜。
少年游 其二 醉后赠歌者
吴绮（清代）

春来燕市解金貂，取酒听红箫。银烛残时，玉山颓也，一曲转无银。

刚到销魂魂已断，人似柳条条。鲛袖裁香，鸾鎞卧月，休说郑樱桃。
田家即事八首
赵蕃（宋代）

波静童闲笛，舟横翁卖鱼。
村村皆乐业，处处尽安居。
念奴娇 其五 送孙无言归黄山，和曹顾庵学士韵
董俞（清代）

吾虽未见，想其人孤峭、其诗幽绝。踏遍江南江北路，雷洛壮心绝铁。

高卧芜城，桃花春雨，啼破黄鹂舌。请君试看，道傍多少危辙。

回望三十二峰，峰峰奇削，已作多年别。石上浮邱丹灶在，不禁烟霞肠热。

驱犊晴畦，捞虾暝渚，莫叹生涯拙。他时相访，共餐芝草岩雪。
大水行
王炎（宋代）

屯云墨色日将暮，晦明挥霍雨如注。
水声夜半摇匡床，平旦出如吁可畏。
盘涡溔瀁吞边旁，悍流汹涌行中央。
日中雨复绠縻下，沟塍水跃皆浑黄。
黑风拗怒雷击地，浪头起立三丈强。
杈枒老木根株拔，崚嶒古屋椽桷裂。
快马万蹄迸突而凭凌，灵鼍百面澒洞而砅砰。
锐兵鏖战城栅倒，猛虎嗥吼崖谷崩。
旁观气夺目力眩，濒流上下俱不宁。
升高辟害叫舟楫，篙工倚柂不敢行。
寂寥向晚颇衰落，断霞返照回新晴。
鸟飞不尽天界阔，苍烟淡淡山青青。
衔杯引满幸无恙，收召魂魄犹屏营。
往年秋水沈半壁，阖如九死得一生。
今日思之痛方定，一见洪波心震惊。
吾闻山挟河回冲底柱，峡束江盘投滟澦。
鱼龙百怪家其中，风涛暴横无终穷。
小溪常时清且浅，漪涟不动平于板。
浅津可涉深可梁，一旦沸腾能漭茫。
传闻溃渱山裂破，黑蛟夜出作奇祸。
抉崖走石势力粗，十家六七无室庐。
百年枯冢尚漂泊，变生仓卒人为鱼。
君不见去年四月不雨至七月，涧谿一线断绝。
川居人曾死于暍，山居人今死于溺。
下田黄尘曾蓬勃，高田白沙今障没。
呜呼灾害何其频，勦民之命谁肯任。
勦民之命谁肯任，苍天苍天实照临。
复往大名三首 其一
吕本中（宋代）

复往真无策，兹行亦漫游。尘埃走剧暑，风雨占新秋。

便欲还家去，其谁为汝谋。尚怜苏季子，虚敝黑貂裘。
偈五十三首 其四十八
释克勤（宋代）

大人具大见，大智得大用。一飞六月息，一诺千金重。

滔天必江六，崔嵬必山岳。先知觉未知，先觉觉后觉。

打开无尽藏，运出无价珍。不依倚一物，显示本来人。
上巳後一日，同子文、伯庄、永年步东园三首
杨万里（宋代）

只爱酴醾雪作葩，不知雪後减金沙。
春皈道是无情著，试看游丝舞落花。
旅兴 其八
刘基（明代）

秋气虽可悲，秋色亦可悦。寥寥天宇旷，皎皎县象晢。

雁来山叶天，龙卧江潭洁。彼美黄金花，含英耀穷节。

佳人不可期，明月圆复缺。空庭夕阴尽，露草白如雪。

伫立望四方，弥使忧念结。
发清湘 其一
严粲（宋代）

归棹将秋色，三湘是胜游。湾回仍小屿，滩过尽平流。

临水闻僧磬，隈岩隐钓舟。江头每佳处，沽酒小夷犹。
浮远堂 其一
丘崇（宋代）

西来江水浮天远，卧看飞鸿入杳冥。云过有山皆点点，潮回无地不青青。

风光浩荡连淮海，气象高寒近日星。醉里不禁频极目，敔峰如黛涕先零。
祝子权见寄时欲卜居合溪飞云寺
仲并（宋代）

环堤风涨雨溪深，半岭云飞一院阴。
三径定回俗士驾，百年今见故人心。
时危天地烽尘满，岁晚江湖客病侵。
他日青云各回首，向来黄阁子知音。
寄南康使君仲晦五十二兄
黄铢（宋代）

故人久已别，出拥朱辕轓。昨尝枉札素，谓言寻里门。

云胡不践诺，使我心烦冤。天门深九重，叫阍闻有言。

狺狺猛犬吠，曀曀黄霾昏。何由一褰开，豁然见乾坤。

沈忧谅难寤，掩默孰与论。秋风吹层波，落叶何翩翻。

林端月照夜，谷口云迷村。谁同紫芝友，桂枝谁攀援。

江蓠老已尽，况复芳兰荪。应当虎符恋，茕茕劳梦魂。
饮名酒
陈献章（明代）

徐孺眼欺湖水碧，庞公心死鹿门深。尊前水月千千顷，手上丝纶万万寻。
绝句
陈师道（宋代）

木摇电绕雷取龙，伏蛙号蚓沟渎空。
黑云黄槐度白鸟，映日急雨回斜风。
赋得千林嫩叶始藏莺 
杨士芳（清代）

万户千门外，芳林列几行。叶方滋雨嫩，莺始带烟藏。

深处栖宜稳，高枝借不妨。缕疏晴更翠，巢暗午犹凉。

玉树新遮碧，金衣半露黄。春教舒锦幄，调欲谱银簧。

绕屋阴仍浅，迁乔愿早偿。乘时来奋翼，鸾凤并翱翔。
月下喜吕郎中除兵部
雍陶（唐代）

北阙云间见碧天，南宫月似旧时圆。

喜看列宿今朝正，休叹参差十四年。
次敬叔韵二首
裘万顷（宋代）

玉鉴冰壶一段清，铁中谁与斗铮铮。
眼看万里云霄路，不信骅骝地上行。